ფილიპე ბეთლემელი

ფილიპე ბეთლემელი (X ს.) — ქართველი ჰიმნოგრაფი. სინის მთის ხელნაწერებმა შემოგვინახეს მისი ერთადერთი საგალობელი, რომლის კიდურწერილობაცაა „ფილიპე ბეთლემი“. ამ საგალობელში ფილიპე ბეთლემელი ხოტბას ასხამს ღვთისმშობლის მიერ მაცხოვრის შობას ბეთლემში. ნაწარმოებს ლაიტმოტივად სდევს ავტორის ვედრება ღვთისმშობლისადმი.

ეს საგალობელი შედგება 13 ტაეპისგან; ყოველი ტაეპის ბოლო სიტვა წოდებით ბრუნვაში არის დასმული. შოთა რუსთაველის „ვეფხისტყაოსნის“ მსგავსად, თითოეულ ტაეპში გვხვდება 16 მარცვალი. მიუხედავად იმისა, რომ აქ ჯერ არ გვხვდება საბოლოოდ ჩამოყალიბებული 16-მარცვლიანი საზომი, ამ საგალობლით დასტურდება ამ სალექსო ფორმის ჩანასახის არსებობა X საუკუნეში.

სქოლიო

კატეგორია:ქართველი ჰიმნოგრაფები